[{"text_idx": "#000003", "text": "Aeth Ebrill yn Fai er mai un wennol yn unig welwyd ar y Garreglefain. Ond felly y bu hi erioed ar yr ochr ogleddol yma o\u2019r penrhyn. Y wennol yn hwyr yn cyrraedd y nyth a\u2019r cywion wedyn yn hwyr yn ymadael."}, {"text_idx": "#000004", "text": "Felly hefyd yn y cloddiau lle mae blodau\u2019r Prunus spinosa yn awr yn gwywo a\u2019r goeden yn raddol llithro\u2019n o\u0302l i undonedd y gwrych."}, {"text_idx": "#000005", "text": "Prunus spinosa \u2013 draenen ddu i chi a fi \u2013 aelod o deulu\u2019r geiriosen ac yn y bo\u0302n dyna ydy hi \u2013 coeden eirin fechan, di- nod yr olwg"}, {"text_idx": "#000006", "text": "Ond am fis cyfan mae wedi bod yn ei hanterth \u2013 y blodau llachar gwyn yn hynod ddeniadol, yr un cyntaf o\u2019n coed cynhenid i flodeuo, yn wledd i\u2019r pryfyn a\u2019r gwenyn, cuddfan i\u2019r adar ac yn creu gwrych trwchus cysgodol i fyd natur."}, {"text_idx": "#000007", "text": "Er yn amgylcheddol bwysig, ychydig o werth masnachol sydd i\u2019r pren: i ni\u2019r Cymry \u2013 ffon gerdded hamddenol. Ond i\u2019r Gwyddel mae elfen llawer mwy chwedlonol i\u2019r Shillelagh \u2013 pwy all anghofio\u2019r mynydd o ddyn, Brendan Gleeson, yn waldio pennau pobol gyda\u2019r pastwn solet yna o ddraenen ddu yn y ffilm Gangs of New York."}, {"text_idx": "#000008", "text": "Felly, mae amser y Prunus spinosa yn darfod am y tro \u2013 y ddraenen wen fydd ar y brig mis yma \u2013 coedyn arall efo blodau gwyn a phigau cas. Er bod ei phigau ddim hanner mor gas a\u0302\u2019r ddraenen ddu, a\u2019r rheiny chwaith ddim hanner mor frwnt a\u0302 phigau bondigrybwyll y Sea Buckthorn, ond stori arall ydy honno......"}]